ปภ.รายงานเกิดอุทกภัยน้ำป่าไหลหลากและดินถล่ม 2 จังหวัด บ้านเรือนเสียหาย 123 หลังคาเรือน พร้อมเร่งให้การช่วยเหลือผู้ประสบภัย
ปภ.รายงานเกิดอุทกภัยน้ำป่าไหลหลากและดินถล่ม 2 จังหวัด บ้านเรือนเสียหาย 123 หลังคาเรือน พร้อมเร่งให้การช่วยเหลือผู้ประสบภัยนายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลความอากาศต่ำปกคลุมภาคเหนือตอนบน ในขณะที่มรสุมตะวันตกเฉียงใต้กำลังปานกลางที่พัดปกคลุมทะเลอันดามันและประเทศไทย ทำให้บริเวณประเทศไทยมีฝนตกหนักบางแห่ง ในภาคเหนือ ภาคตะวันออกเฉียงเหนือ ภาคตะวันออก ภาคกลาง และภาคใต้ ในห้วงวันที่ 30 พฤษภาคมที่ผ่านมา ถึงปัจจุบัน (1 มิถุนายน 2563) ส่งผลให้เกิดน้ำท่วมฉับพลัน น้ำป่าไหลหลากและดินสไลด์ ในพื้นที่ 2 จังหวัด ได้แก่ จังหวัดพิษณุโลก และเลย รวม 3 อำเภอ 5 ตำบล 9 หมู่บ้าน บ้านเรือนเสียหาย 123 หลังคาเรือน ไม่มีผู้ได้รับบาดเจ็บและเสียชีวิต กรมป้องกันและบรรเทาสาธารณภัยได้ประสานจังหวัด หน่วยทหาร องค์กรปกครอง ส่วนท้องถิ่น และหน่วยงานที่เกี่ยวข้องจัดเจ้าหน้าที่ พร้อมระดมวัสดุอุปกรณ์ ยานพาหนะและเครื่องจักรกลด้านสาธารณภัยให้การช่วยเหลือผู้ประสบภัย โดยติดตั้งเครื่องสูบน้ำ รถบรรทุกเครื่องส่งสูบน้ำระยะไกลเร่งระบายน้ำออกจากพื้นที่น้ำท่วมขัง รวมถึงดูแลชีวิตความเป็นอยู่ของผู้ประภัย โดยแจกจ่ายอาหาร น้ำดื่มและถุงยังชีพ เพื่อบรรเทาความเดือดร้อนในเบื้องต้น อีกทั้งจัดเจ้าหน้าที่พร้อมรถเคลื่อนย้ายผู้ประสบภัยและเรือท้องแบนให้บริการขนย้ายสิ่งของและอำนวยความสะดวกในการเดินทางแก่ประชาชน ตลอดจนสำรวจความเสียหายครอบคลุมทุกด้าน เพื่อให้การช่วยเหลือตามระเบียบกระทรวงการคลังฯ ต่อไป ประชาชนที่ได้รับความเดือดร้อนจากสถานการณ์ภัย สามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง